**ΦΙΛΙΑ**

Ορισμός

* Φιλία είναι ένας συναισθηματικός δεσμός, μια **αμφίδρομη** επικοινωνία ψυχών μεταξύ δύο ή περισσότερων προσώπων ή ευρύτερων ομάδων, που εκδηλώνεται ενεργά και έμπρακτα. Με τη φιλία δηλαδή δεν εννοούμε μόνο την αγαθή προδιάθεση ή την απλή συμπάθεια, αλλά φτάνουμε σ’ ένα ψυχικό δόσιμο, μια υπέρβαση του εαυτού μας, του εγωισμού μας, μια άδολη προσέγγιση προς τον άλλο, τον φίλο, προς το άλλο άτομο.
* Αμφίδρομη επικοινωνία ψυχών, δέσιμο, δεσμός, ένωση

**Αξία της φιλίας**

* Καλύπτει την ανάγκη του ανθρώπου για **συντροφικότητα** και επικοινωνία.
* Ο άνθρωπος είναι από τη φύση του **κοινωνικό ον**, αναζητά την παρέα των άλλων, ζει μαζί με άλλους και χρειάζεται τους άλλους για να βρίσκεται σε ψυχική ισορροπία.
* Μέσα από τις σχέσεις μας με τους άλλους **γνωρίζουμε** καλύτερα **τους εαυτούς μας**: αναγνωρίζουμε τις ανάγκες μας, τα πράγματα που μας αρέσουν, δοκιμάζουμε νέες συμπεριφορές, μαθαίνουμε να σεβόμαστε, να ακούμε, αλλά και ζητάμε να μας σέβονται και να μας ακούν.
* Μαθαίνουμε να **συνεργαζόμαστε**, να συνυπάρχουμε με τους άλλους.
* Παρατηρώντας τις συμπεριφορές των φίλων μας, αυτά που μας ενοχλούν, όσα δεν θα θέλαμε να μας κάνουν, όσα θαυμάζουμε αποκτούμε ένα **κοινωνικό κριτήριο** για το καλό και το κακό.
* Ο φίλος λυπάται με τη λύπη και χαίρεται με τη χαρά του φίλου του. Προσφέρει **συμπαράσταση** και υποστήριξη στις δύσκολες στιγμές, αλλά και χαρά στις ευχάριστες.

**Χαρακτηριστικά της γνήσιας φιλίας**

* Αγάπη, ενδιαφέρον, φροντίδα, νοιάξιμο, καλοσύνη.
* ​Συναισθηματική υποστήριξη σε δύσκολες στιγμές, αλλά και συναισθηματική συμμετοχή στη χαρά.
* Συνεργασία, αλληλεγγύη, από κοινού προσπάθεια για την επίτευξη των στόχων του καθενός.
* Ειλικρίνεια, εντιμότητα, αξιοπρέπεια.
* Ανιδιοτέλεια, έλλειψη σκοπιμότητας και εξυπηρέτησης ατομικών ή άλλων συμφερόντων.
* Σεβασμός, του άλλου γι’ αυτό που είναι, χωρίς υποκρισία και διάθεση εμπαιγμού.

**Εμπόδια Φιλίας (αίτια προϋποθέσεων)**  
**α)Εξωτερικά (εν γένει)**

* έντονος ρυθμός ζωής
* αστυφιλία, δυσκολία επικοινωνίας (γιγαντοπόλεις…)
* υλιστική εποχή, εποχή που δεν ευνοεί συναισθηματικές εκδηλώσεις (όπως η φιλία)
* εμπορευματοποίηση των πάντων, ακόμα και της φιλίας
* τεχνολογική ανάπτυξη-εξειδίκευση, μειώνεται η συλλογική εργασία
* φαινόμενα αλλοτρίωσης σε: εργασία, διασκέδαση, σχέσεις…
* η κρίση του σύγχρονου πολιτισμού και των αξιών γενικότερα
* άμετρη κακή χρήση Μ.Μ.Ε. (κυρίως τηλεόρασης)
* …

**β)Εσωτερικά (ατομικά)**

* εγωισμός-αδυναμία υπέρβασης «εγώ»
* έλλειψη διάθεσης για «*θυσία*»
* καχυποψία, φόβος…
* κυριαρχία: συμφέροντος, ωφελιμισμού, ιδιοτέλειας, σκοπιμότητας, υστεροβουλίας, υποκρισίας, αυτοπροβολής, επίδειξης…

**Προϋποθέσεις φιλίας**

* εξάλειψη «ηδέως & χρησίμου», να μην υπάρχει συμφέρον-ιδιοτέλεια
* ειλικρίνεια, αλήθεια, εμπιστοσύνη, αγάπη
* σεβασμός (στην προσωπικότητα του φίλου και γενικότερα στην ανθρώπινη οντότητα), αξιοπρέπεια
* κατανόηση
* κοινά ενδιαφέροντα
* υποβάθμιση εγωισμού, συγχώρεση, συγνώμη, θυσία, υποχωρήσεις
* επαφή-επικοινωνία

**Ηλεκτρονικοί φίλοι**

Είναι μαζί σου σχεδόν κάθε στιγμή. Δεν υπάρχουν περιορισμοί ούτε γεωγραφικοί, ούτε χρονικοί. Αρκεί και τα δύο μέρη να είναι συνδεδεμένα στο internet.

Υπάρχουν άνθρωποι που γνωρίζουμε στη ζωή μας και στη συνέχεια οι δρόμοι μας χωρίζουν. Τελειώνοντας το σχολείο οι συμμαθητές χάνονται. Τελειώνοντας η κατασκήνωση, οι κατασκηνωτές επιστρέφουν σπίτια τους. Το internet μας δίνει τη δυνατότητα να κρατάμε επαφή με τους ανθρώπους που έχουμε γνωρίσει για πολύ μεγαλύτερο χρονικό διάστημα. Μπορούμε να επικοινωνούμε μαζί τους πολύ εύκολα και να τους κρατάμε περισσότερο στη ζωή μας.

Η ηλεκτρονική επικοινωνία στερείται ζωντάνιας, αμεσότητας και παραστατικότητας. Μια φιλία μέσα από το chat του facebook είναι καταδικασμένη να εκφράζει μόνο εκείνα τα συναισθήματα που ο κατασκευαστής έχει προβλέψει να απεικονίσει με emoji.

Η εικόνα που δείχνει κανείς στα social media είναι πάντοτε η ιδανική πλευρά του εαυτού του, όχι η πραγματική και ανθρώπινη. Οι ηλεκτρονικοί φίλοι, τους οποίους δεν έχουμε γνωρίσει ποτέ δια ζώσης, μπορεί ακόμη και να μην είναι πραγματικοί, αλλά επικίνδυνοι ενήλικες που δεν διστάζουν να αναλάβουν ένα προσωπείο για να εξυπηρετήσουν ιδιοτελείς σκοπούς.

Η επικοινωνία μέσα από το internet μας εξασκεί στην πόζα, στην κορνίζα και στη διατήρηση μιας εικόνας για τον εαυτό μας που δεν αντιστοιχεί στην πραγματικότητα. Προσπαθούμε να αποδείξουμε στους «φίλους» μας ότι είμαστε όμορφοι, ταλαντούχοι, ενδιαφέροντες, κοινωνικοί κ.ο.κ. και πολύ συχνά καταναλωνόμαστε από αυτή την προσπάθεια και ξεχνάμε ποιοι πραγματικά είμαστε.

**Φυσικοί φίλοι**

Δεν είναι πάντοτε μαζί σου. Ειδικά τα παιδιά που μένουν σε απομακρυσμένες περιοχές, μπορούν να δουν τους φίλους τους μόνο στο σχολείο.

Πριν από την εποχή του internet οι άνθρωποι συναντιούνταν και χωρίζονταν. Ένας συμμαθητής που κάποια στιγμή άλλαζε σχολείο, χανόταν και μετά από μερικά χρόνια ξεχνιόταν. Μια φίλη που μετακόμισε σε άλλη πόλη έστελνε γράμματα με το ταχυδρομείο μια φορά τον μήνα, ώσπου χανόταν και μετά ξεχνιόταν και αυτή.

Ο τόνος της φωνής, η στάση του σώματος, μια γκριμάτσα του προσώπου, ένας στιγμιαίος δισταγμός… είναι μόνο λίγα από τα εξωγλωσσικά στοιχεία που προσφέρει η δια ζώσης επικοινωνία. Μέσα από αυτά συνδεόμαστε με τους άλλους, τους γνωρίζουμε πραγματικά και επικοινωνούμε σε βάθος.

Οι φυσικοί φίλοι υπάρχουν όπως τους βλέπουμε: χωρίς ρετουσαρισμένο πρόσωπο, χωρίς Photoshop στους γλουτούς, χωρίς φίλτρο. Όταν συναντάμε κάποιον δια ζώσης, δεν συναντάμε ένα στιγμιαίο κλικ της μηχανής, αλλά έναν ολοκληρωμένο άνθρωπο, με τις αδυναμίες και τα ελαττώματά του. Έναν άνθρωπο που μοιάζει πιο πολύ με εμάς.

Η δια ζώσης φιλία είναι πιο ειλικρινής. Ακόμη και αν κάποιος θέλει να παρουσιάσει μια εικόνα διαφορετική από αυτό που πραγματικά είναι, τα εξωγλωσσικά στοιχεία της ζωντανής επικοινωνίας θα προδώσουν την αμηχανία του. Η ζωντανή επικοινωνία είναι περισσότερο άμεση, αυθόρμητη, ανεξέταστη, αληθινή. Παρουσιάζει τον εαυτό μας στους άλλους χωρίς δεύτερες σκέψεις, αυθόρμητα και ειλικρινά με όλα τα προτερήματα και τα μειονεκτήματά μας.